Fanginn sem slapp úr haldi lögreglu við Héraðsdóm Reykjavíkur í gær er enn ófundinn. Hann á að baki langan sakaferil og hefur verið dæmdur fyrir alvarleg ofbeldisbrot. Til skoðunar er hvort flóttinn hafi verið skipulagður.
Töluverður viðbúnaður var í miðbæ Reykjavíkur síðdegis í gær eftir að fanginn, hinn tvítugi Gabríel Duoane Buma, slapp úr haldi lögreglu. Hann flúði úr Héraðsdómi Reykjavíkur þar sem aðalmeðferð í máli hans fór fram. Gabríel hefur sætt síbrotagæslu vegna hátt í fimmta tug brota, þar á meðal ofbeldis- og fíkniefnabrota. Hann birti myndir af sér á samfélagsmiðlum í gær og sagðist vera í Vesturbæ Reykjavíkur en lögreglu hefur ekki tekist að hafa hendur í hári hans, að sögn Kristjáns Helga Þráinssonar, aðstoðaryfirlögregluþjóns.
Við erum í raun bara búin að elta vísbendingar frá almenningi og sinnum rannsóknarvinnu sjálfir. Þetta erum við bara að elta núna, fylgja þessu eftir, reyna að hafa uppi á honum.
Fangaverðir hafa eftirlit með föngum í héraðsdómi en þeir eru ekki í handjárnum inni í dómsal. Gabríel var í febrúar dæmdur í átján mánaða fangelsi, meðal annars fyrir sérstaklega hættulega líkamsárás og fíkniefnabrot og er sagður tengjast alvarlegri árás í Borgarholtsskóla í janúar í fyrra. Kristján Helgi segir að því leytinu til sé hægt að líta á Gabríel sem hættulegan.
Samkvæmt upplýsingum frá héraðssaksóknara er til skoðunar hvort flótti Gabríels hafi verið skipulagður. Kristján Helgi hvetur fólk sem telur sig vita hvar Gabríel er að hafa samband við lögreglu.

Lögregla hefur til skoðunar hvort flótti gæsluvarðhaldsfanga úr héraðsdómi í gær hafi verið skipulagður. Maðurinn er grunaður um ofbeldis- og fíkniefnabrot.